इधर..बीएसएनएल का टावर एक साल से बंद
सुविधा नहीं मिल रही कई बार दिया आवेदन
भास्कर संवाददाता | निवाली
नगर से करीब 5 किमी दूर वझर गांव में एक साल से बीएसएनएल का टावर बंद है। इससे लोगों को सुविधा नहीं मिल रही है। इस समस्या के चलते कई बार शिकायत की लेकिन अब तक कोई निराकरण नहीं हुआ। लोगों ने टावर को शुरू कर सुविधा देने की मांग की है ताकि क्षेत्र में संचार व्यवस्था दुरुस्त हो सके।
रहवासियों ने बताया करीब 2 साल पहले बीएसएनएल ने संचार व्यवस्था बढ़ाने के लिए टावर लगाया था। कुछ समय के बाद टॉवर कभी बंद तो कभी चालू रहने लगा। करीब एक साल से टॉवर पूरी तरह से बंद हो गया है। जनप्रतिनिधि चतरसिंह पटेल व तिरंगा जायसवाल ने बताया यहां 5 हजार से अधिक अाबादी है। गांव के आसपास 3 किमी दूरी पर बसे लोगों को पहले सुविधा मिलती थी लेकिन एक साल से टॉवर बंद होने से संचार व्यवस्था से दूर हो गए है। सेलफोन का उपयोग करने के लिए निजी कंपनी का सहारा लेना पड़ रहा है। डॉ. अंसार शेख ने बताया क्षेत्र की समस्या के बारे में कई बार वरिष्ठ अधिकारियों को सूचना व आवेदन सौंपे हैं लेकिन अब तक कोई सुनवाई नहीं हुई है। क्षेत्र के आसपास संचार व्यवस्था पूरी तरह से ठप है।
ग्रामीण पप्पू जायसवाल व दुर्गेश जायसवाल ने बताया संचार व्यवस्था को बढ़ाने के लिए बढ़े स्तर पर काम किया जा रहा है लेकिन गांव में व्यवस्था को बंद कर दिया गया। इससे लोगों को सौतेले व्यवहार जैसे प्रतीत हो रहा है। गांव में बीएसएनएल की सुविधा नहीं मिलने से इंटरनेट सहित अन्य व्यवस्था के लिए निवाली जाना पड़ता है। स्कूल में भी शिक्षकों को परेशानी आती है। रहवासी रवि धनगर, अमृत राठौड़, ओमप्रकाश राठौड़, रामसिंह सोलंकी, भायसिंह डावर सहित अन्य लोगों ने अफसरों से टॉवर को शुरू कर व्यवस्था देने की मांग की है।
मंगलवार को निवाली में सेंधवा रोड स्थित मोगरी खेड़ा के पास निर्माण कार्य के चलते लाइन कटने से सेवाएं ठप रही। लाइन दोपहर 1 बजे से शाम 6 बजे तक बंद रही। इससे नगर में बीएसएनएल व इंटरनेट की सुविधा बंद रही। इससे लोगों को परेशान होना पड़ा। सूचना के बाद बीएसएनएल कर्मचारी मौके पर पहुंचे। उन्होंने लाइन को दुरुस्त को किया।
bho_Deva hin_Deva bho_Deva hin_Deva hin_Deva hin_Deva hin_Deva